1. ปัจจัยความเสี่ยง

  1. 1 ความเสี่ยงจากความผันผวนของราคาวัตถุดิบ

วัตถุดิบหลักที่ใช้ในการผลิตคอยล์ (Coil) ของบริษัท คือ ท่อทองแดง และอลูมิเนียม
มีลักษณะเป็นสินค้า Commodity
โดยจะมีการเปลี่ยนแปลงในระดับราคาอยู่ตลอดเวลาตามราคาซื้อขายในตลาดโลก

เนื่องจากผู้บริหารของบริษัทเป็นผู้ที่มีประสบการณ์ในอุตสาหกรรมผลิตคอยล์มานานกว่า 20 ปี
จึงสามารถคาดการณ์ถึงภาวะการเคลื่อนไหวของราคาทองแดงและอลูมิเนียม
และการที่บริษัทมีความสัมพันธ์ที่ดีกับผู้จัดจำหน่ายวัตถุดิบทำให้บริษัทได้รับข่าวสารและแนวโน้มการเปลี่ยนแปลงของราคาอย่างใกล้ชิด
นอกจากนี้ก่อนการกำหนดราคาขายสินค้าให้แก่ลูกค้าทุกราย บริษัทจะตรวจสอบราคาวัตถุดิบใน
Stock เพื่อทราบถึงต้นทุนวัตถุดิบที่แท้จริงก่อน ซึ่งโดยปกติบริษัทจะมี Safety Stock ประมาณ 2
เดือน ดังนั้น หากราคาวัตถุดิบมีการเปลี่ยนแปลง
บริษัทก็จะสามารถปรับราคาขายในทันทีสำหรับลูกค้าทั่วไป และสำหรับกรณีที่เป็นลูกค้ารายใหญ่
ซึ่งส่วนใหญ่จะใช้วิธีกำหนดราคาขายสินค้าล่วงหน้าเป็นรายปี
บริษัทก็ได้มีการกำหนดเงื่อนไขเพิ่มเติมในใบเสนอราคาว่า
กรณีที่ราคาวัตถุดิบมีการเปลี่ยนแปลงเกินกว่าระดับราคาวัตถุดิบที่กำหนดไว้
บริษัทจะดำเนินการเจรจาและตกลงราคาขายใหม่กับลูกค้ารายใหญ่ดังกล่าวเพื่อให้สอดคล้องกับต้นทุนวัตถุดิบที่เพิ่มสูงขึ้นซึ่งจะใช้ระยะเวลาประมาณ
1 - 2 เดือนในการดำเนินการ จากประสบการณ์ของผู้บริหาร ข่าวสารจากผู้จัดจำหน่ายวัตถุดิบ
รวมทั้งข้อตกลงการปรับราคาขายสินค้าดังกล่าวจะช่วยป้องกันความเสี่ยงจากความผันผวนของราคาวัตถุดิบได้เป็นอย่างดี

  1.2 ความเสี่ยงจากการพึ่งพิงผู้จัดจำหน่ายวัตถุดิบรายใหญ่หรือน้อยราย

ในปี 2547 บริษัทสั่งซื้อท่อทองแดงจากผู้จัดจำหน่ายรายใหญ่รายหนึ่ง คิดเป็นยอดการสั่งซื้อร้อยละ
64.66 ของยอดการสั่งซื้อท่อทองแดงทั้งหมด และสั่งซื้ออลูมิเนียมจากผู้จัดจำหน่ายรายใหญ่ 3 ราย
โดยมียอดการสั่งซื้อคิดเป็นร้อยละ 59.60 ร้อยละ 22.12 และร้อยละ 15.34
ของยอดการสั่งซื้ออลูมิเนียมทั้งหมด เนื่องจากการที่ราคาทองแดงและราคาอลูมิเนียมในช่วง 1-2
ปีที่ผ่านมา มีการปรับตัวเพิ่มขึ้นในอัตราที่สูงมาก
และเริ่มมีปัญหาการขาดแคลนทองแดงและอลูมิเนียมในตลาด
ดังนั้นเพื่อป้องกันการขาดแคลนวัตถุดิบดังกล่าว
บริษัทจึงมีการสั่งซื้อวัตถุดิบจากผู้จัดจำหน่ายจำนวนน้อยรายเพื่อเพิ่มอำนาจการต่อรอง
และส่วนลดจากการซื้อปริมาณมาก (Volume Discount)

อย่างไรก็ตาม บริษัทตระหนักถึงความเสี่ยงจากการพึ่งพิงผู้จัดจำหน่ายรายใหญ่หรือน้อยราย
บริษัทจึงยังคงรักษาความสัมพันธ์อันดีกับผู้จัดจำหน่ายรายอื่นอย่างต่อเนื่อง โดยบริษัทฯ
ได้กระจายการสั่งซื้อวัตถุดิบโดยเฉพาะท่อทองแดงไปยังผู้จัดจำหน่ายวัตถุดิบรายอื่นๆ
ที่มีเงื่อนไขทางการค้าใกล้เคียงกับผู้จัดจำหน่ายรายดังกล่าวเพิ่มมากขึ้นสำหรับปริมาณวัตถุดิบที่ต้องสั่งซื้อเพิ่มขึ้นตามปริมาณการผลิตคอยล์ที่เพิ่มขึ้น
โดยบริษัทยังคงสั่งซื้อวัตถุดิบจากผู้จัดจำหน่ายรายใหญ่รายดังกล่าวในปริมาณที่ได้รับส่วนลดจากการซื้อปริมาณมาก
คิดเป็นยอดสั่งซื้อร้อยละ 58.46 ของยอดการสั่งซื้อทองแดงทั้งหมดในปี 2548
สำหรับการสั่งซื้ออลูมิเนียมในปี 2548 บริษัทสั่งซื้อจากผู้จัดจำหน่ายรายใหญ่เพิ่มขึ้นเป็นร้อยละ
65.81 ของยอดการสั่งซื้ออลูมิเนียมทั้งหมด
เนื่องจากผู้จัดจำหน่ายรายดังกล่าวเป็นผู้ผลิตอลูมิเนียมชนิดเคลือบผิว (Coated Aluminium)
เพียงรายเดียวในประเทศ ทำให้บริษัทต้องพึ่งพิงผู้ผลิตรายดังกล่าว อย่างไรก็ตาม
จากการติดต่อซื้อขายกันเป็นเวลานานทำให้บริษัทมีความสัมพันธ์ที่ดีกับผู้จัดจำหน่ายรายดังกล่าว
ทำให้บริษัทมีอำนาจต่อรองในการซื้อสินค้ามากขึ้น และสำหรับปี 2549
ยอดสั่งซื้อท่อทองแดงจากผู้จัดจำหน่ายรายใหญ่นั้นคิดเป็นยอดการสั่งซื้อร้อยละ 78.65
ของยอดการสั่งซื้อท่อทองแดงทั้งหมด และยอดสั่งซื้ออลูมิเนียมจากผู้จัดจำหน่ายรายใหญ่ 3 ราย
โดยมียอดการสั่งซื้อคิดเป็นร้อยละ 40.98 ร้อยละ 32.15 และร้อยละ 23.83
ของยอดสั่งซื้ออลูมิเนียมทั้งหมด

1.3 ความเสี่ยงจากอัตราแลกเปลี่ยน

ในปี 2548 บริษัทมีรายได้จากการส่งออกคอยล์เป็นเงินตราต่างประเทศ
โดยเป็นเงินสกุลเหรียญสหรัฐทั้งหมดคิดเป็นร้อยละ 27.92 ของยอดขายทั้งหมด และในปี 2549
บริษัทมีรายได้จากการส่งออกคอยล์เป็นเงินตราต่างประเทศโดยเป็นเงินสกุลเหรียญสหรัฐ
และเงินเหรียญออสเตรเลีย คิดเป็นร้อยละ 21.20 และร้อยละ 0.38 ของยอดขายทั้งหมด
ในขณะเดียวกัน บริษัทมีการสั่งซื้อเครื่องจักรและวัตถุดิบบางส่วนจากต่างประเทศ
ซึ่งโดยส่วนใหญ่จะชำระเป็นเงินสกุลเหรียญสหรัฐ โดยในปี 2548 และปี 2549
บริษัทมีค่าใช้จ่ายเกี่ยวกับการซื้อเครื่องจักรและวัตถุดิบเป็นเงินสกุลเหรียญสหรัฐคิดเป็นร้อยละ 4.56
และร้อยละ 4.82 ของยอดขายทั้งหมดตามลำดับ
ทำให้บริษัทสามารถลดความเสี่ยงที่จะเกิดจากอัตราแลกเปลี่ยนได้บางส่วน
โดยถือเป็นการป้องกันความเสี่ยงตามธรรมชาติ (Natural Hedge)

นอกจากนี้จากการที่บริษัทมีนโยบายในการให้ระยะเวลาชำระหนี้สำหรับลูกค้าต่างประเทศ ประมาณ
30-60 วัน
ส่งผลทำให้ความเสี่ยงในเรื่องอัตราแลกเปลี่ยนของรายได้จากการส่งออกดังกล่าวค่อนข้างสั้น
อย่างไรก็ตาม บริษัทได้เล็งเห็นถึงความสำคัญในการป้องกันความเสี่ยงดังกล่าว
บริษัทจึงมีการติดตามข่าวสารและความเคลื่อนไหวของอัตราแลกเปลี่ยนเงินตราต่างประเทศอย่างใกล้ชิด
และจะพิจารณาป้องกันความเสี่ยงด้วยการซื้ออัตราแลกเปลี่ยนล่วงหน้าตามสถานการณ์และความจำเป็น

  1.4
  ความเสี่ยงจากการแข่งขันทั้งจากผู้ผลิตคอยล์ในประเทศและการนำเข้าคอยล์จากต่างประเทศ

การแข่งขันในอุตสาหกรรมผลิตคอยล์มีแนวโน้มที่รุนแรงมากขึ้น
ซึ่งเป็นไปในทิศทางเดียวกับภาวะการแข่งขันของอุตสาหกรรมเครื่องปรับอากาศทั้งในเรื่องของราคาและการออกผลิตภัณฑ์รุ่นใหม่ๆ
เพื่อตอบสนองความต้องการของลูกค้าให้มากยิ่งขึ้น
ส่งผลให้ผู้ผลิตคอยล์ต้องมีการแข่งขันในเรื่องราคาและคุณภาพเพิ่มมากขึ้นตามไปด้วย
นอกจากนี้ยังมีการนำคอยล์จากผู้ผลิตในต่างประเทศเข้ามาจำหน่ายในประเทศเพิ่มมากขึ้น
โดยเฉพาะอย่างยิ่งจากประเทศจีน ซึ่งมีความได้เปรียบในด้านราคาสินค้า
เนื่องจากเป็นการผลิตสินค้าจำนวนมาก ทำให้ภาวะการแข่งขันทวีความรุนแรงขึ้น
แต่เนื่องจากความได้เปรียบของบริษัทในด้านชื่อเสียง ประสบการณ์ของผู้บริหาร
คุณภาพของสินค้าซึ่งได้รับการรับรองมาตรฐานทั้งจากประเทศสหรัฐอเมริกา และแคนาดา
การมีความสัมพันธ์ที่ดีกับลูกค้ามาเป็นเวลานาน
รวมทั้งความสามารถในการตอบสนองความต้องการของลูกค้าได้อย่างรวดเร็วและเป็นที่พอใจ
โดยจะเห็นได้จากการที่บริษัทได้รับการประเมินผลการให้บริการจากลูกค้ารายใหญ่คือ บริษัท เทรน
(ประเทศไทย) จำกัด ให้เป็นผู้จัดจำหน่ายดีเด่น (Best Supplier)
ซึ่งการได้รับรางวัลจากผู้ผลิตเครื่องปรับอากาศที่มีชื่อเสียงดังกล่าว
ส่งผลทำให้สินค้าของบริษัทได้รับการยอมรับจากลูกค้ารายอื่นเพิ่มมากขึ้นด้วย
จากความได้เปรียบของบริษัทตามที่ได้กล่าวมาข้างต้นทำให้ผู้บริหารมีความมั่นใจในศักยภาพในการแข่งขันของบริษัท

  1.5 ความเสี่ยงจากการเปลี่ยนแปลงนโยบายภาษี

ตามข้อตกลงของเขตการค้าเสรีอาเซียน (Asean Free Trade Area : “AFTA”)
ประเทศสมาชิกมีข้อตกลงร่วมในการลดกำแพงภาษีนำเข้า โดยปัจจุบัน
ภาษีนำเข้าสำหรับเครื่องปรับอากาศ และ ชิ้นส่วนเครื่องปรับอากาศ ซึ่งรวมถึง คอยล์เย็น
และคอยล์ร้อน อยู่ที่อัตราร้อยละ 5 สำหรับประเทศสมาชิก AFTA ซึ่งได้แก่ ประเทศไทย บรูไน
กัมพูชา อินโดนีเซีย ลาว มาเลเซีย เมียนมาร์ ฟิลิปปินส์ สิงคโปร์ และเวียดนาม
ซึ่งส่งผลดีกับบริษัท กล่าวคือ
ช่วยลดการแข่งขันจากการนำเข้าคอยล์จากประเทศจีนเนื่องจากประเทศจีนไม่ได้เป็นประเทศสมาชิก
AFTA
ในขณะเดียวกันข้อตกลงดังกล่าวยังเป็นการส่งเสริมการส่งสินค้าไปขายยังประเทศสมาชิกอีกด้วย

สำหรับสินค้าของบริษัทที่ส่งออกไปจำหน่ายยังต่างประเทศซึ่งเป็นประเทศนอกเขต AFTA
จะถูกกำแพงภาษีของแต่ละประเทศ อย่างไรก็ตาม ด้วยนโยบายขององค์การค้าโลก (WTO)
ซึ่งมีข้อตกลงว่าจะต้องมีการเปิดเขตการค้าเสรี (Free Trade Area : “FTA”)
ระหว่างประเทศต่างๆ ขึ้น ภายในปี 2553 ซึ่งปัจจุบัน
ประเทศไทยได้มีการเริ่มเจรจากับประเทศคู่ค้าต่างๆ เช่น ประเทศจีน อินเดีย สหรัฐอเมริกา
ออสเตรเลีย เป็นต้น สำหรับประเทศจีน ภายใต้ข้อตกลงเขตการค้าเสรี
อาเซียน-จีนได้เริ่มลดอัตราภาษีนำเข้าของคอยล์จากร้อยละ 30 เป็นร้อยละ 20 ตั้งแต่วันที่ 1
กรกฎาคม 2548 และจะลดเหลือร้อยละ 0 ภายในวันที่ 1 มกราคม 2553
ซึ่งการเปิดเสรีการค้ากับประเทศจีน ทำให้บริษัทอาจมีความเสี่ยงในแง่การแข่งขันในอนาคต
เนื่องจากประเทศจีนถือเป็นประเทศคู่แข่งสำคัญในการนำเข้าคอยล์มาขายในประเทศ อย่างไรก็ตาม
ด้วยคุณภาพสินค้าของบริษัทและการบริการ รวมทั้งความสัมพันธ์ที่ดีกับลูกค้า
ถือเป็นสิ่งสำคัญเพื่อให้มั่นใจในความสามารถในการแข่งขันของบริษัทได้เป็นอย่างดี
ในส่วนของการเปิดเขตการค้าเสรีกับประเทศออสเตรเลียนั้น
ทำให้ปัจจุบันอัตราภาษีนำเข้าของคอยล์อยู่ที่ร้อยละ 0 ซึ่งมีผลตั้งแต่วันที่ 1 มกราคม 2548
ส่งผลดีต่อบริษัทเนื่องจากประเทศออสเตรเลียเป็นลูกค้าหลักรายหนึ่งของบริษัท โดยมีสัดส่วนร้อยละ
22.50 และร้อยละ 22.82 ของยอดส่งออกรวมของบริษัทในปี 2548 และ 2549
สำหรับประเทศสหรัฐอเมริกา ประเทศอินเดีย และประเทศคู่ค้าอื่นๆ กำลังอยู่ในขั้นตอนการเจรจา
ซึ่งถ้าการเจรจาเป็นผลสำเร็จจะส่งผลดีต่อบริษัท
เนื่องจากปัจจุบันบริษัทส่งสินค้าไปขายยังประเทศเหล่านี้
หากมีการเปิดเขตการค้าเสรีจะส่งผลทำให้สินค้าของบริษัทมีโอกาสแข่งขันได้สูงกว่าประเทศคู่แข่งอื่นๆ
เช่น ประเทศมาเลเซีย เป็นต้น

0.